Nymindegab: Poolen er kun 1,25 meter dyb. Det udendørs vandland blev indviet i 2006, og i den periode har der ikke været så alvorlig en episode som den søndag eftermiddag på Nymindegab Familie Camping.

Her blev en femårig pige fundet livløs i den lave pool. En 45-årig kvinde gav pigen livreddende førstehjælp, og det kan have reddet barnets liv. Det skete søndag kort før klokken 15.00.

Lejrchef og indehaver på Nymindegab Familie Camping Helle Møller Mikkelsen oplyser, at der ikke er livredder ved vandlandet på campingpladsen. Det er ikke noget krav, og det blev da også slået fast efter ulykken, da politiet gennemgik sikkerheden.

- Vi har genoplivningsudstyr, men ikke livredder. Det kommer der heller ikke, siger Helle Møller Mikkelsen.

Derimod er der skiltning ved poolen med tilhørende vandrutsjebane.